Mag Jesús dʉi maar Betania paaukhachetarr noram Jerusalenmua ũrphobaadejim aajem,
i barju.
Maagwai ya õor pooma Jerusalén phobor ee thʉnaajim aajem,
mag phiesta athee wettarr khʉʉn.
Mag ũrphobaadeewai õrau sothark piujom thʉrrphenaa ag jua panhapha i khĩirphee beejierram.
Maimua ich dʉicha oobaicheewai serereukhamua onegau,
“Ʉucha abarm Ẽwandam.
Ich mʉʉta pʉchdeu maar israelnaan athee pʉch jũrr pʉibarmʉu.
Ichta maar Reikhaju aawai pʉchdeuta i ʉu wai chitajugui” aajeejim jũrram khʉʉnau.
Mag wetumua ya ag nawe Ẽwandam iek phã sim gaai ich Jesús igwia jaau simjo,
burrodam ʉ̃r waaidʉwia warag ag gaaita mamua phobor ee ich mag dubjim.
Mag chi Ẽwandam iek phã sim gaai:
“Sionpien,
onee abat.
Pãade oobat:
ar pãar Rey sĩi parhoobam khʉʉnjo burrodam gaaita urum” a sim.
Eeu i mamag khabaadeewai chan maach chi dʉi wenʉrraajerr khʉʉnau chan marau bʉ̃ʉrjã khaugba naajim,
jãgwiata mamag khajĩ.
Maimua ya nassi pawia ich Aai aar ʉ̃gthar petarr khurta marau khaphʉ aphobaadejim,
ya ag nawe i jãgju Ẽwandam iek phã sĩsidʉm gaai jãg jaau sim aawai juaujo jãgtarr.
Mag õor pom Jesús khĩirphee oon beetarran,
irua Lázaro chi meem ya jẽbdeg sĩerrta deeu phiriu autarr chi ootarr khʉʉnau jajaaukham ũrwia i oom khõchgauta mag i khĩirphee beejierram.
Pari maagwain jũrr chi fariseonaanau amach khapeenagpaita,
—Keena,
pãrau oo nʉm,
jãg sĩi amag iekha nʉmuapai chan maadeu pod maachig paa aubamgui aajeejim.
Magnaa,
Oojurauma,
jãg thumaam khʉʉnta sĩi i igar paaukhamamgui aajeejim.